ไฟแนนเชียลไดเจสต์
DW เทรดสนั่นบัวหลวงส่ง 18 ตัว
23 พ.ค. 2556

DW เทรดสนั่นบัวหลวงส่ง 18 ตัว
นายบรรณรงค์ พิชญากร กรรมการผู้จัดการ กิจการค้าหลักทรัพย์ บริษัทหลักทรัพย์ (บล.) บัวหลวง เปิดเผยว่า ในช่วง 1-2 เดือนที่ผ่านมาดัชนีหุ้นเพิ่มขึ้นอย่างมาก เป็นจังหวะให้นักลงทุนเข้ามาใช้ใบสำคัญแสดงสิทธิอนุพันธ์ (DW) เป็นเครื่องมือในการเพิ่มผลตอบแทนมากขึ้น ส่งผลให้เดือน เม.ย.มีมูลค่าการซื้อขายสูงถึง 13,859 ล้านบาท คิดเป็น 1.43% ของมูลค่าการซื้อขายรวมในตลาดหลักทรัพย์แห่งประเทศไทย ซึ่งเป็นอัตราสูงสุดในรอบ 1 ปีที่ผ่านมา จากปกติที่มีสัดส่วนอยู่ที่ประมาณ 1% เท่านั้น
DW ที่ได้รับความนิยมสูงสุดในเดือน เม.ย. ได้แก่ DW อ้างอิงหุ้นบริษัท แอดวานซ์ อินโฟร์ เซอร์วิส (ADVANC) บริษัท โทเทิ่ล แอ็คเซ็ส คอมมูนิเคชั่น (DTAC) บริษัท เบอร์ลี่ยุคเกอร์ (BJC) และบริษัท ซีพี ออลล์ (CPALL) ซึ่งมีมูลค่าการซื้อขายเฉลี่ยต่อวันมากกว่า 30 ล้านบาท
“แนวโน้มการซื้อขาย DW ในปีนี้มีทิศทางสดใสมากขึ้น เนื่องจากมีปัจจัยบวกมากมาย และในตลาดที่พัฒนาแล้ว อัตราการเทรด DW จะอยู่ที่ประมาณ 30% ของมูลค่าการซื้อขายรวม” นายบรรณรงค์ กล่าว
ทั้งนี้ บล.บัวหลวง เป็นผู้นำตลาดในการออก DW โดยครองส่วนแบ่งตลาดอันดับ 1 ถึง 74% ณ เดือน เม.ย. เพิ่มจากเดือน มี.ค. ซึ่งอยู่ที่ 68%
บริษัทเตรียมเสนอขาย DW จำนวน 18 ตัว แบ่งเป็นประเภทสิทธิในการซื้อ (Call) จำนวน 11 ตัว และประเภทสิทธิในการขาย (Put ) จำนวน 7 ตัว อ้างอิงหุ้น 11 ตัวเพื่อทดแทน DW ที่จะหมดอายุในเดือน มิ.ย.นี้ 
PYLON คว้า 9 งานมูลค่า 159 ล้าน
บริษัท ไพลอน (PYLON) ได้รับงานใหม่เพิ่ม 9 โครงการ ซึ่งเป็นงานเสาเข็มเจาะทั้งหมด มูลค่างาน 159,193,942.12 บาท และจะทยอยรับรู้รายได้งานดังกล่าวทั้งหมดภายในปีนี้